L 307/136
RO
Jurnalul Oficial al Uniunii Europene
28.11.2022
(3) Statele membre, în acord cu autoritățile naționale și în conformitate cu legislația internă și cu dreptul internațional, controlează pe teritoriul propriu, incluzând porturile și aeroporturile, toate încărcăturile cu destinația Haiti, în cazul în care dețin informații potrivit cărora există motive întemeiate pentru a presupune că încărcătura respectivă conține articole a căror furnizare sau vânzare ori al căror transfer sau export este interzis în temeiul prezentului articol.
(4) Statele membre raportează în timp util Comitetului pentru sancțiuni cazurile de încălcare a măsurilor prevăzute la alineatele (1) și (2).
(5) Statele membre se asigură că există măsuri adecvate de marcare și de ținere a evidenței pentru a urmări armamentul, inclusiv armele de calibru mic și armamentul ușor, în conformitate cu instrumentele internaționale și regionale la care sunt părți, și pentru a analiza cele mai bune modalități de a sprijini țările învecinate, dacă este nevoie și la cererea acestora, în prevenirea și depistarea traficului ilicit și a deturnărilor care încalcă măsurile impuse la alineatele (1) și (2).
Articolul 2 (1) Statele membre iau măsurile necesare pentru a împiedica intrarea pe teritoriul lor sau tranzitarea acestuia de către persoanele desemnate de Comitetul pentru sancțiuni ca fiind responsabile de acțiuni care amenință pacea, stabilitatea și securitatea în Haiti ori complice la astfel de acțiuni sau implicate în acestea, în mod direct sau indirect, inclusiv, dar fără a se limita la: (a) practicarea, în mod direct sau indirect, sau sprijinirea activităților infracționale și a violenței în care sunt implicate grupuri armate și rețele infracționale care promovează violența, inclusiv recrutarea forțată a copiilor de către astfel de grupuri și rețele, răpiri, trafic de persoane, introducerea ilegală de migranți, omucideri și violență sexuală și bazată pe gen; (b) sprijinirea traficului ilicit și a deturnării de armament și materiale conexe sau a fluxurilor financiare ilicite legate de acestea; (c) acțiuni pentru, în numele sau la ordinul unei persoane sau a unei entități desemnate în legătură cu activitatea descrisă la literele (a) și (b) ori sprijinirea sau finanțarea în alt mod a unei astfel de persoane sau entități, inclusiv prin utilizarea directă sau indirectă a veniturilor derivate din activități de criminalitate organizată, inclusiv a veniturilor derivate din producția ilicită și traficul de droguri și de precursori ai acestora care provin din Haiti sau tranzitează Haiti, traficul de persoane și introducerea ilegală de migranți din Haiti sau contrabanda și traficul de arme având ca proveniență sau destinație Haiti; (d) acțiuni care încalcă embargoul asupra armelor sau furnizarea, vânzarea sau transferarea, în mod direct sau indirect, către grupurile armate sau rețelele infracționale din Haiti ori primirea de armament sau material conex ori consiliere tehnică, formare sau asistență de orice fel, inclusiv finanțare și asistență financiară, în legătură cu activități violente ale grupurilor armate sau ale rețelelor infracționale din Haiti; (e) planificarea, dirijarea sau comiterea de acte care încalcă dreptul internațional al drepturilor omului sau de acte care constituie abuzuri împotriva drepturilor omului, inclusiv cele care implică execuții extrajudiciare, inclusiv ale femeilor și copiilor, precum și comiterea de acte de violență, răpire, dispariții forțate sau răpiri în scopul răscumpărării în Haiti; (f) planificarea, dirijarea sau comiterea de acte care implică violență sexuală și bazată pe gen, inclusiv viol și sclavie sexuală, în Haiti; (g) împiedicarea furnizării de asistență umanitară în Haiti sau a accesului la asistență umanitară ori a distribuirii acesteia în Haiti; (h) atacarea personalului sau a sediilor misiunilor și operațiunilor Organizației Națiunilor Unite în Haiti sau furnizarea de sprijin pentru astfel de atacuri.
Lista persoanelor menționate la prezentul alineat figurează în anexă.
(2)
Un stat membru nu este obligat, în temeiul alineatului (1), să refuze intrarea pe teritoriul său a propriilor resortisanți.
(3) Alineatul (1) nu se aplică în cazul în care intrarea sau tranzitul sunt necesare pentru îndeplinirea unor proceduri judiciare.